钦定古今图书集成/理学汇编/字学典/第048卷 > 晋卫恒四体书势 > 《草书》
## 钦定古今图书集成/理学汇编/字学典/第048卷 > 晋卫恒四体书势 > 《草书》

汉兴而有草书，不知作者姓名。至章帝时，齐相杜度
号称善作，后崔瑗、崔寔亦皆称工。杜氏杀字甚安，而
书体微瘦；崔氏甚得笔势，而结字小疏。弘农张伯英
因而转精其巧。凡家之衣帛，必书而后练之。临池学
书，池水尽墨，下笔必为楷则。常曰：“匆匆不暇草书，寸
纸不见遗。”至今世尤宝其书，韦仲将谓之“草圣。”伯英
弟文舒者，次伯英。又有姜孟颖、梁孔达、田彦和及韦
仲将之徒，皆伯英之弟子，有名于世，然殊不及文舒
也。罗叔景、赵元嗣者，与伯英并时，见称于西州，而矜
巧自与，众颇惑之。故伯英自称“上比崔、杜不足，下方
罗、赵有馀。”河间张超亦有名，然虽与崔氏同州，不如
伯英之得其法也。崔瑗作《草书势》云：“书契之兴，始自
颉皇，写彼鸟迹，以定文章。爰暨末叶，典籍弥繁。时之
多僻，政之多权，官事荒芜，剿其墨翰，惟作佐隶旧字
是删。草书之法，盖又简略。应时谕指，用于卒迫，兼功
并用，爱日省力。纯俭之变，岂必古式。观其法象，俯仰
有仪，方不中矩，员不副规，抑左扬右，兀若竦崎。兽跂
鸟跱，志在飞移。狡兔”暴骇。将奔未驰或黝黭。状
似连珠，绝而不离，畜怒怫郁，放逸生奇。或凌邃惴栗，
若据槁临危；旁点邪附，似蜩螗挶枝。绝笔收势，馀𫄧
纠结，若“杜伯揵毒。”看隙缘巇，腾蛇赴穴，头没尾垂。是
故远而望之，摧焉若阻岑崩崖；就而察之，一画不可
移。几微要妙，临时从宜，略举大较，髣髴若斯。

==唐张怀瓘书断==